b'\n_START_ARTICLE_\nCelestine Babayaro\n_START_SECTION_\nKlubbkarriere\n_START_PARAGRAPH_\nBabayaro startet karrieren sin i det nigerianske laget Plateau United, f\xc3\xb8r han dro til Belgia for \xc3\xa5 spille for Anderlecht i 1994. Han var ogs\xc3\xa5 med p\xc3\xa5 \xc3\xa5 vinne OL 1996 i Atlanta._NEWLINE_I april 1997 ble han kj\xc3\xb8pt av det engelske laget Chelsea for \xc2\xa32,25 millioner pund. Det var klubbrekord for en ten\xc3\xa5ring p\xc3\xa5 det tidspunktet. Mens han var i klubben vant han FA-cupen og Community Shield i 2000. I de syv \xc3\xa5rene han var der, konkurrerte han med Graeme Le Saux om venstrebackplassen, men fikk likevel over 200 kamper for Chelsea. Det var da Chelsea hentet Wayne Bridge at Babayaro mistet plassen sin p\xc3\xa5 laget. Det ble kun fire Premier League-kamper i 2003/04._NEWLINE_I januar 2005 forlot han Chelsea til fordel for Newcastle United FC. Her etablerte han seg umiddelbart som f\xc3\xb8rstevalg p\xc3\xa5 venstrebacken, men var ofte plaget av skader. Den 10. desember 2007 besluttet b\xc3\xa5de spiller og klubben \xc3\xa5 oppheve kontrakten. Babayaro er ogs\xc3\xa5 den yngste debutanten i UEFA Champions League gjennom tidene, foran Alen Halilovi\xc4\x87 og Youri Tielemans.\n_START_SECTION_\nInternasjonal karriere\n_START_PARAGRAPH_\nCelestine Babayaro var med i den nigerianske landslagstroppen i VM 2002, men gav seg med landslagsfotball etter sluttspillet, i en alder av 23. Likevel gjorde han et kort comeback under Afrikamesterskapet 2004, men han ble, i likhet med Porstmouths Aiyegbeni Yakubu, sendt hjem p\xc3\xa5 grunn av manglende disiplin.'